**Τίτλος Σεναρίου:** Α good child’s guide to Rock ‘n’ Roll

**Όνομα:** Μαρία

**Επίθετο:** Στάμου

**Μάθημα/Γλώσσα:** Αγγλικά

**Ομάδα/Στόχος (Βαθμίδα Εκπαίδευσης και Τάξη):** Γ' Τάξη Γυμνασίου - Επίπεδο προχωρημένων/ Α' Λυκείου

**Ομάδα/Στόχος (Επίπεδο Γλωσσομάθειας):** Β2– C1

**Διάρκεια Σεναρίου σε διδακτικές ώρες:** 3

**Θέμα/αντικείμενο διδασκαλίας:** Αγγλική Γλώσσα (reading, writing, speaking skills)

**Λέξεις κλειδιά:** αγγλικά, ποίηση, μουσική ποπ-ροκ, ιστορία της μουσικής

**Τέχνες που εμπλέκονται:** Λογοτεχνία (και ειδικότερα η Ποίηση), Μουσική.

**Διδακτικό εγχειρίδιο (αν χρησιμοποιείται):** Δεν χρησιμοποιείται

**Διδακτικοί στόχοι:** 1. Nα αναπτύξει τις γλωσσικές δεξιότητες (reading, writing, speaking skills) των μαθητών. Nα μπορέσουν, δηλαδή, οι μαθητές να κατανοήσουν & να παράξουν αυθεντικό προφορικό & γραπτό λόγο. 2. Να έρθουν οι μαθητές σε επαφή με τη βρετανική λογοτεχνία & ειδικότερα με τον λαμπερό ποιητικό λόγο της αναγνωρισμένης Βρετανίδας ποιήτριας Carol Ann Duffy. 3. Να εκφραστούν οι μαθητές μέσα από τη δική τους ποίηση. 4. Να ενεργοποιηθούν οι μαθητές και να ανακαλύψουν οι ίδιοι γνώσεις που αφορούν στην Ιστορία της Μουσικής & ειδικότερα σε σημαντικούς καλλιτέχνες που σημάδεψαν την pop-rock κουλτούρα του 20ου αιώνα. 5. Να καλλιεργήσουν οι μαθητές τις ομαδοσυνεργατικές του δεξιότητες. 6. Να αναπτύξουν οι μαθητές ολιστικά την προσωπικότητά τους μέσω των εμπλεκόμενων Τεχνών (μουσική, ποίηση) 7. Να καλλιεργήσουν οι μαθητές την έμφυτη δημιουργικότητά τους & τις επιμέρους διαφορετικές δεξιότητές του (ICT skills, presentation skills, music skills). 8. Οι μαθητές & οι μαθήτριες να αγαπήσουν την ξένη γλώσσα.

**Μέθοδοι διδασκαλίας:** Το σενάριο απευθύνεται σε τουλάχιστον τέσσερα είδη ανθρώπινης νοημοσύνης μέσω των δραστηριοτήτων που προτείνει: μουσική - ρυθμική νοημοσύνη (mini class concert assignment), γλωσσική νοημοσύνη (write your own poem), κιναισθητική νοημοσύνη (vocabulary matching activity), διαπροσωπική νοημοσύνη (working in pairs). Παράλληλα, προκρίνει την αυτενέργεια του μαθητή & την ανακάλυψη της γνώσης από τον ίδιο σύμφωνα με τις αρχές της ενεργητικής αποκαλυπτικής μάθησης. Ο μαθητής καλείται να συνεργαστεί σε μικρο-ομάδες προκειμένου να διεξαχθούν κάποιες από τις προτεινόμενες δραστηριότητες.

**Διαθεματικότητα:** Το εν λόγω σενάριο διδασκαλίας, το οποίο κατασκευάστηκε και υλοποιήθηκε για την τάξη των Αγγλικών στα Μουσικά Σχολεία, αποτελεί μια διαθεματική προσέγγιση στη διδασκαλία της Αγγλικής Γλώσσας, της Ιστορίας της Μουσικής και των Τεχνολογιών (Πληροφορικής). Από τις Καλές Τέχνες εμπλέκονται η Λογοτεχνία και ειδικότερα η Ποίηση και η Μουσική.

**Φάση 1 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών/μαθητριών):** Χρονική διάρκεια: 15’ Χώρος διεξαγωγής: Εργαστήριο Η/Υ, Διαδραστικός πίνακας Εισαγωγή : Εισάγουμε τους μαθητές στο θέμα γράφοντας στον πίνακα “Rock ‘n’ Roll stars of the fifties”. Ρωτάμε τους μαθητές στη γλώσσα στόχο (target language) αν γνωρίζουν κάποιους. Με τη μέθοδο της ιδεοθύελλας ενεργοποιούμε τις όποιες προϋπάρχουσες γνώσεις τους. Πιθανότατα γνωρίζουν τουλάχιστον τον Elvis. Γράφουμε τα ονόματα στον πίνακα σε μορφή αραχνογράμματος (spidergram) . Ρωτάμε τους μαθητές ποιος πιστεύουν ότι είναι ο λόγος που οι μουσικοί αυτοί έμειναν στην ιστορία (Για παράδειγμα, είχαν μεγάλη επιρροή στους μουσικούς της επόμενης γενιάς όπως οι Beatles, οι Rolling Stones, οι Who κλπ.) Έρευνα στο διαδίκτυο : Μοιράζουμε στους μαθητές το φύλλο εργασίας 1. Οι μαθητές ανά δυο διεξάγουν μια μικρή διαδικτυακή έρευνα προκειμένου να κάνουν τηναντιστοίχηση φωτογραφιών και ονομάτων. Στο τέλος ελέγχουμε μαζί τους τις σωστές απαντήσεις**.**

**Φάση 2 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών): Χρονική διάρκεια: 30’ Χώρος διεξαγωγής: τάξη Ανιχνευτική ανάγνωση (scan reading) :** Μοιράζουμε στους μαθητές τα ποιήματα της Carol Ann Duffy (ένα ποίημα ανά δυο μαθητές) και το φύλλο εργασίας 2. Οι μαθητές ακούνε τα ηχητικά αποσπάσματα στο σύνδεσμο: <https://drive.google.com/file/d/1uvTlvtdk-da9lyxCshAu4NbAN6DLVFy-/view> Έπειτα τους ζητάμε να προχωρήσουν σε ανιχνευτική ανάγνωση του ποιήματος και να συμπληρώσουν το σχεδιάγραμμα της άσκησης 1. Διευκολύνουμε και βοηθάμε όπου είναι απαραίτητο. Αντιστοίχηση λεξιλογίου: Εκτυπώνουμε το δεδομένο λεξιλόγιο σε έγχρωμες κάρτες. Διαφορετικό χρώμα οι λέξεις (πχ. κίτρινο) και διαφορετικό οι επεξηγήσεις (πχ. γαλάζιο). Ζητάμε από τους μαθητές σε ομάδες των 4-5 να αντιστοιχήσουν την κάθε λέξη με τον αντίστοιχο ορισμό-επεξήγηση. Όταν τελειώσουν οι μαθητές ελέγχουμε τις απαντήσεις καθώς και την προφορά του λεξιλογίου. Εναλλακτικά ζητάμε από τους μαθητές να κάνουν την άσκηση αντιστοίχησης 2 στο φυλλάδιο 2. Ανιχνευτική ανάγνωση: Οι μαθητές επιστρέφουν στα αρχικά ζευγάρια. α) Κάθε δυάδα προχωρά σε ανιχνευτική ανάγνωση του ποιήματος της για να βρει λέξεις που σχετίζονται με τη μουσική (άσκηση 3, φυλλάδιο 2). Όταν οι μαθητές τελειώσουν συνεισφέρουν για να συμπληρωθεί από τον εκπαιδευτικό το αραχνόγραμμα στον πίνακα. β) Η κάθε δυάδα επιστρέφει στο ποίημα της για να βρει λεξιλόγιο που κάνει ρίμα πχ. hair › debonair (άσκηση 4, φυλλάδιο 2) Ελέγχουμε τις απαντήσεις γράφοντας παραδείγματα στον πίνακα.

**Φάση 3 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών): Χρονική διάρκεια: 30’ Χώρος διεξαγωγής: Εργαστήριο Η/Υ Ανάθεση εργασιών :** Το φυλλάδιο 3 προσφέρει μια ποικιλία εργασιών για το σπίτι. Ο κάθε μαθητής καλείται να διαλέξει μια αναλόγως με τα ενδιαφέροντα και τις προτιμήσεις του. Κατά τη φάση αυτή ο εκπαιδευτικός εξηγεί τις εργασίες και ο κάθε μαθητής επιλέγει μια. Εργασία 1: (Απευθύνεται στους λάτρεις της μουσικής, στους μαθητές των Μουσικών Σχολείων ή σε μαθητές με δεξιότητες στο παίξιμο μουσικών οργάνων). Ποιες ποπ/ροκ επιτυχίες αναφέρονται στο ποίημα σου; Πήγαινε στο you tube και άκουσέ τες. Επέλεξε μια που σου αρέσει περισσότερο. Βρες τους στίχους και την παρτιτούρα του μουσικού κομματιού στο διαδίκτυο. Προετοιμάσου για μια μίνι συναυλία στην τάξη. Εργασία 2: (Απευθύνεται στους λάτρεις της τεχνολογίας). Σε ποιον ποπ/ροκ σταρ αναφερόταν το ποίημα σου; Ψάξε στο διαδίκτυο για τη βιογραφία του. Να συλλέξεις στοιχεία και να φτιάξεις μια διαδικτυακή αφίσα για αυτόν με το εργαλείο της σελίδας www.glogster.com. Να συμπεριλάβεις α) μια σύντομη βιογραφία περίπου 150 λέξεων, β) φωτογραφίες του, γ) σύνδεση με επιτυχίες του από το You Tube. Εργασία 3: (Απευθύνεται στους λάτρεις της τεχνολογίας). Πήγαινε στη σελίδα TheTeachersCorner.net και με το εργαλείο Crossword Maker δημιούργησε ένα σταυρόλεξο για τον ποπ/ροκ σταρ του ποιήματος σου. Φέρτο την επόμενη φορά στην τάξη (σε αντίτυπα όσα και το σύνολο των μαθητών) για να το λύσουν οι συμμαθητές σου. Εργασία 4: (Απευθύνεται στους λάτρεις της δημιουργικής γραφής). Γράψε το δικό σου ποίημα για έναν αγαπημένο ποπ/ροκ σταρ. Φρόντισε να συμπεριλάβεις στο ποίημα σου βιογραφικές πληροφορίες, στοιχεία για την εμφάνισή του και τον τρόπο που ντύνεται, τις επιτυχίες του και το είδος της μουσικής που αντιπροσωπεύει. Ακόμα, θυμήσου ότι μπορείς να εκμεταλλευτείς τη δυνατότητα να κάνεις ομοιοκατάληκτα στιχάκια. Ετοίμασε μια παρουσίαση του ποιήματός σου για όλη την τάξη. Ποια στοιχεία νομίζεις πως συμβάλλουν σε μια επιτυχημένη παρουσίαση; Παρακολουθούμε το βίντεο ενός εφήβου να απαγγέλλει ποίηση στον εξής σύνδεσμο <https://www.youtube.com/watch?v=d_DY6AhRJfA> Κατόπιν οι μαθητές ενθαρρύνονται από τον εκπαιδευτικό να αναφέρουν τα στοιχεία που έκαναν την παρουσίαση στο youtube ενδιαφέρουσα. Να μην παραλείψουμε να αναφερθούμε στις κινήσεις των χεριών και γενικότερα στη γλώσσα του σώματος, στην αλλαγή του τόνου της φωνής και στη βλεμματική επαφή.

**Φάσεις  4, 5, 6 (εφόσον υπάρχουν) (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Χρονική διάρκεια: ανάλογη του αριθμού των παιδιών και των παρουσιάσεων που θα γίνουν στην τάξη Χώρος διεξαγωγής: τάξη με διαδραστικό πίνακα Γίνονται οι παρουσιάσεις των εργασιών από τους μαθητές. Παρουσιάζονται τα μουσικά κομμάτια ζωντανά (εργασία 1), προβάλλονται οι διαδικτυακές αφίσες (εργασία 2), λύνονται τα σταυρόλεξα (εργασία 3) και τέλος απαγγέλλονται τα ποιήματα των μαθητών (εργασία 4). Ο εκπαιδευτικός οργανώνει τις παρουσιάσεις. Γίνεται ομαδική αξιολόγηση. Ενδεικτικά δείγματα των εργασιών των μαθητών του Μουσικού Σχολείου Χανίων από τη Φάση 4 μπορείτε να δείτε αν ακολουθήσετε τους παρακάτω συνδέσμους: <https://drive.google.com/file/d/0B1kWqZRHUV-pcGNqd05RQ0xpRzQ/view> <https://edu.glogster.com/glog/artist-biography/1x49b8ao2ni> <https://edu.glogster.com/glog/carl-perkins/22eps13ai52> <https://edu.glogster.com/glog/artist-biography/25patqh2vn6> <https://edu.glogster.com/glog/everly-brothers-biography/20pm79j6t3w>